Polisie rig waarskuwing aan studente, ouersFoto: Unsplash/Pixabay.com Die Suid-Afrikaanse Polisiediens het Dinsdag gesê hy beoog om weer vanjaar op hoë gereedheidsgrondslag te wees om misdaad by skole en universiteite tydens registrasieprosesse vir die nuwe studiejaar hok te slaan. Kapt. Kay Makhubele, woordvoerder van die polisie, sê bedrog vier dié tyd van die jaar hoogty – veral by tersiêre instellings. Makhubele sê kriminele elemente teiken veral tersiêre instellings omdat dit ŉ vinnige manier is om groot bedrae geld te steel. “Die polisie wil studente en hul ouers waarsku om hulself van dié moontlike gevare te vergewis en nié groot bedrae kontant by hulle te dra nie. Aanlynregistrasieprosesse moet oorweeg word, veral omdat dit ŉ veiliger opsie is as om kontant rond te dra,” sê sy. Dié waarskuwing kom kort nadat die polisie Dinsdag gesê het dat Nuwejaarsvierings vanjaar sonder ernstige misdaadvoorvalle verloop het. Makhubele het gesê dis waarskynlik omdat die polisie en ander wetstoepassingsagentskappe vanjaar strategies ontplooi is. Hoewel enkele gevalle aangemeld is, onder meer dié van ŉ man wat in selfverdediging deur die polisie doodgeskiet is nadat hy ŉ ander man met ŉ mes aangeval het, was daar vanjaar aansienlik minder misdaad op Ou- en Nuwejaarsdag as in die verlede. Meer as 900 verdagtes is sedert die begin van die feesseisoen in Gauteng vasgetrek in die polisie se veilige-feesseisoen-veldtog.